  Виталий Пронин 23-тӥ-28-тӥ инвожое Удмурт Элькунэ люкаськозы быдэс Россиысь куиськисьёс. Та дырлы дышетонэ пыриськыны 40 пала куриськон вуиз ини. Кибашлыос вуозы пӧртэм городъёсысь: Великий но Нижний Новгородысь, Москваысь, Кировысь, Челябинскысь, Тюменьысь но мукет каръёсысь. 23-тӥ инвожое 10 часысен 16 часозь Ижкарысь Киров нимо паркын ортчоз «Мелодия тканного полотна» флеш-моб. Отын ик кибашлыослэн адӟытон-вузаськонзы ужалоз. Со сяна, возьматозы, кызьы бугорез но станокез куиськонлы дасяно. 24-тӥ-28-тӥ инвожое Алнаш ёросысь «Варзи-Ятчи» санаторийын творческой лаборатория луоз, отчы 40 мастеръёс пыриськозы. 25-тӥ инвожое отын ик пуэз вӧлӥсь кибашлыослэн семинарзы ортчоз. Соос тодозы, кызьы куиськон станокез лэсьтоно. 24-тӥ-27-тӥ инвожое Алнаш ёросысь чеберлыко киужъёсъя юртын «Жилет всегда любим в народе. У молодежи — снова в моде» вожвылъяськонэ пыриськисьёслэн адӟытонзы радъяськоз. 0+ Анна Бурдина  